Tim Ho Wan ทิม โฮ วาน Gateway เอกมัย

Tim Ho wan ก่อตั้งโดยเชฟ Mak Kwai-pui อดีตเชฟมิชลิน 3 ดาว ออกมาเปิดร้านติ่มซำเล็กๆ ที่ Mongkok ชื่อ Tim Ho Wan เมื่อปี 2009 นี่เอง และในปี 2010 ร้านนี้ก็ได้ Michelin Star อีกด้วย จากนั้นก็เริ่มขยายสาขาเรื่อยมา จนปี 2013 ก็เริ่มขยายสาขาสู่สิงคโปร์ ออสเตรเลีย อินโดนีเซีย 	ไต้หวัน เวียดนาม มาเลเซีย และประเทศไทยสาขาแรก ที่ Terminal 21 เมื่อสิงหาคมปี 2015 ที่ผ่านมานี่เอง 

“อีกครั้งกับร้าน Michelin Star ที่เข้าถึงได้ง่าย และราคาถูกที่สุดในโลก”

กระแสตอบรับของร้าน Tim Ho wan ที่ Terminal 21 ดีมากๆ คนรอรับบริการเยอะมากจนล้น ไปหลายที เห็นคิวแล้วก็ท้อใจมากๆ ต้องเลือกไปใช้บริการช่วงเปิดร้านใหม่ๆ ดีที่สุด จะได้ไม่ต้อรอคิวนาน หรือจะเลือกอีกทางนึงที่คนน้อยกว่า คือที่ Gateway เอกมัย 

ร้าน Tim Ho wan ที่ Gateway เอกมัยช่วงเที่ยงๆ ของวันเสาร์ คนยังไม่ล้นร้านมาก ยังไม่ถึงกับต้องนั่งรอคิว หน้าร้านมีคนจัดระเบียบ การส่งลูกค้าเข้าไปยังร้านได้ดี   

*************** 
บรรยากาศ & บริการ
***************

ร้าน Tim Ho wan ที่ Gateway เอกมัย เป็นร้านริมกระจก อยู่ติดกับทางเชื่อมต่อออกไปทาง BTS เลยครับ มีที่นั่งรองรับกว่า 100 ที่ เนื่องจากเป็นร้านหลังคาสูงพอสมควร ทางร้านเลยทำบันได ขึ้นไปอีกชั้นนึงด้วย ไว้เผื่อรองรับลูกค้าที่เพิ่มมากขึ้น

พนักงานที่นี่ค่อนข้างเยอะ และดู Active ตลอดเวลา ดูยุ่งไปหมดทุกคน เหมือนว่าห้ามหยุดนิ่งกันเลย แต่พอยิ่งใกล้เที่ยง ลูกค้าเริ่มเยอะขึ้นเรื่อยๆ การบริการก็เริ่มถอยหลังไปเรื่อยๆ เช่นกัน

*************** 
เมนู Tim Ho Wan
*************** 

เมนูของร้านนี้ถือว่ามีไม่เยอะ เพราะร้านจะเน้นขายแต่ติ่มซำเป็นหลัก จะมีอาหารจานหลักบ้างอย่างพวกข้าวเหนียวห่อใบบัว ข้าวหน้าเนื้อ ข้าวหน้าไก่ และโจ๊ก นอกนั้นก็จะเป็นติ่มซำ ส่วนซาลาเปา จะมีอยู่แบบเดียวเท่านั้น

1. ซาลาเปาอบ ไส้หมูแดง 3 ชิ้น (120 ++ บาท) ★★★★★ มาร้านนี้ก็ต้องทานเมนูนี้ แป้งด้านนอกกรอบๆ ด้านในนุ่มๆ ไส้หมูแดงหวานกำลังดี ทานแล้วเพลินมากๆ ไม่แน่ใจว่าถ้าซื้อกลับบ้าน จะยังกรอบอร่อยมั้ย แล้วยิ่งถ้าแช่ตู้ด้วย จะอุ่นด้วยวิธีไหน จะได้รสสัมผัสที่เหมือนเดิมที่สุด

2. ก๋วยเตี๋ยวหลอดหมูแดง (130 ++ บาท)  ★★★★ จริงๆ เมนูแนะนำจะเป็น ไส้ตับหมูครับ แต่ผมไม่ทานเครื่องใน เลยสั่งตัวไส้หมูแดงมาทานแทน 

3. ก๋วยเตี๋ยวหลอดซอสงา (80++ บาท) ★★★★★อีกเมนูที่ชอบมากๆ ทานมาหลายๆร้าน ที่ทำเป็นไส้ปาท่องโก๋ แบบกรอบๆ แต่ร้านนี้ไม่มีไส้ปาท่องโก๋ แต่ตัวซอสงา ก็อร่อย มันๆ หอมๆดี อร่อยมากๆครับ

4. มาไล่โก๊ว (80++ บาท) ★★★ เหมือนขนมถ้วยฟู มีมีดพลาสติกมาให้แบ่งด้วย เนื้อจะเป็นเนื้อฟองน้ำ และเบามากๆ รสชาติออกหวานๆ นิดๆ ทานเล่นๆได้ครับ

5. ฮะเก๋ากุ้ง 4 ชิ้น (130 ++ บาท) ★★★★ กัดเข้าไปเจอเนื้อกุ้งเป็นตัวๆเลย เหมือนร้านติ่มซำดีๆ ได้ความรู้สึก ของความกรอบของกุ้ง เนื้อแน่นๆ ใช้ได้ครับ 

6. เกี้ยวกุ้งทอดราดซอสวาซาบิ 3 ชิ้น (130 ++ บาท) ★★★ จริงๆไม่ชอบของทอดแบบนี้เลย แต่ลองสั่งมาทานดู ชิ้นใหญ่เหมือนเกี๊ยวซ่าทั่วไป ไส้กุ้งเยอะพอสมควร ทานไปแล้วรู้สึกได้เลย ตัวซอสวาซาบิ จะได้กลิ่นอ่อนๆ กำลังดี ไม่ได้แรงมาก เพิ่มสีสัน ด้วยการโรยหน้า ด้วยไข่กุ้งอีกหน่อย

7. ลูกชิ้นเนื้อฟองเต้าหู้ 3 ชิ้น (110 ++ บาท) ★★★★ รองด้วยฟองเต้าหู้ รสชาติออกจืดๆหน่อย ต้องจิ้มน้ำพริกเผา ช่วยเพิ่มรสชาติเข้าไปหน่อย ถึงจะดีขึ้นครับ เมนูนี้ว่าไปแล้ว ก็เหมือน Meat Ball ในสไตล์จีนครับ ใช้เนื้อเหมือนกัน แต่เครื่องปรุงรสอาจจะเป็นซีอิ้ว และเครื่องเทศแบบจีนแทน

8. ฟองเต้าหู้ห่อหมูและกุ้ง 3 ชิ้น (120 ++ บาท) ★★★★ เนื้อเป็นหมู ผสมกุ้ง ห่อด้วยฝองเต้าหู้ทอด ราดด้วยซอสออกเค็มๆบางๆครับ 

***************
เครื่องดื่ม
***************

1. น้ำข้าวบาเล่ ร้อน/เย็น (35 ++ บาท) สั่งมาทั้งร้อน และเย็นครับ ผิดคาดจากที่เคยทานมา เพราะของที่นี่จะข้นๆ เหมือนกินน้ำข้าวที่มียางข้าวด้วย แบบเย็นยังไม่ค่อยรู้สึกมาก แต่แบบร้อนนี่ไปหมดจะรู้สึกชัดเลยครับ หอมกลิ่นข้าวอ่อนด้วย แบบนี้จะไม่รีฟิวนะครับ เลยสั่ง

2. ชาจีนเย็น (30 ++ บาท) สั่งมาเพิ่มอีก เพราะเป็นคนกินน้ำเยอะมากๆ ในระหว่างวันอยู่แล้ว เลยเพิ่มเติมด้วยเมนูนี้ 

***************
สรุป
***************

ซาลาเปาอร่อยครับ ห้ามพลาดเลย ส่วนเมนูอื่นๆรวมๆก็ดี บางเมนูผมก็ไม่ชอบครับ อย่างเกี้ยวกุ้งทอดราดซอสวาซาบิ

เรื่องบริการ....ผมขอเติมน้ำชาจีนไป หลายรอบมากๆ บางรอบต้องบอกถึง 3 ครั้งเลยครับ ทั้งๆที่ตำแหน่งที่ผมนั่ง จะอยู่ใกล้ๆ ครัวเลย มีพนักงานเห็นชัดเจน บางจังหวะผมเรียกขอเติมแล้ว เค้าก็พยักหน้า แล้วเดินผ่านไป แล้วก็ผ่านมา แล้วก็ผ่านไปอีก 

ราคาที่นี่ยังไม่รวม Vat และ Service Charge นะครับ มื้อนี้ทานสองคน 1,000 บาทพอดี + Service Charge 100 และ Vat อีก 7% รวม 1,177 บาทครับ แต่ก็ถือว่ามาทานร้าน Michelin Star ที่ถูกที่สุดในโลกครับ ถ้าไม่เพราะเมนูซาลาเปาอบไส้หมูแดงและ Michelin Star ผมขอขยับขึ้นไปทานบุฟเฟ่ต์ติ่มซำ ตามโรงแรมใหญ่ๆดีกว่าครับ  

***************
พิกัด & ติดต่อ
*************** 
สาขา Terminal 21 โทร : 02-006-5288
สาขา Gateway เอกมัย โทร : 02-042-4588
Facebook : https://www.facebook.com/Tim-Ho-Wan-Thailand-556999811109285/info/
Website : www.timhowan.com

ป.ล. ทางร้านไม่เปิดรับจองที่นะครับ 
